حائیم کن یوسکی

شمریاہو یوسف حائیم کَن یَوسکی (8 جنوری، 1928ء – 18 مارچ 2022ء) اسرائیل کے ایک حریدی ربی اور پوسق تھے۔ وہ حریدی معاشرے میں ایک سرکردہ عالم سمجھے جاتے تھے۔ تورات اور ہلاخاہ (یہودی قوانین کا مجموعہ) کا علم اور اس میں مہارت کی وجہ سے انھیں "تورات کا فرزند" کہا جاتا تھا۔ اسی طرح وہ غیر رسمی طور پر راسخ العقیدہ یہودیوں کے ایک بڑے روحانی پیشوا بھی تھے، حالانکہ وہ کوئی رسمی عہدہ اور منصب نہیں رکھتے تھے۔

حالات زندگی 
حائیم کنیوسکی کی ولادت پینسک ( جو اب بیلاروس میں ہے) میں ربی یعقوب اسرائیل کنیوسکی کے یہاں 8 جنوری 1928ء کو ہوئی۔ ان کی والدہ ربّانیت مریم قرلیص (فصح مریم) ربی ابراہام یشعیاہ قرلیص کی بہن تھی۔

جب حائیم کن یوسکی کی عمر 6 سال تھی تب ان کا خاندان وہاں سے ترک وطن کر کے فلسطین منتقل ہو گیا اور مستقل وہیں بود و باش اختیار کر لی۔ جوانی ہی سے انھیں ربیائی تعلیم کا شوق تھا۔ 1948ء کی عرب اسرائیلی جنگ کے دوران میں جب کن یوسکی لومزا یشیوا میں طالبعلم تھے، انھوں نے اسرائیلی دفاعی افواج میں بھی خدمات انجام دی اور یافا میں ایک نگران پولیس چوکی پر پہرہ دیا۔

حائیم کن یوسکی کی شادی ربی یوسف شلوم ایلی شیب کی بیٹی بت شبع کنیوسکی سے ہوئی تھی، جس کا انتقال 2011ء میں ہوا۔ ان کے آٹھ بچے ہیں۔

حائیم کن یوسکی، رفاہی تنظیم "بلب احاد" کے باضابطہ سربراہ اور روحانی ربی تھے، جو معذور بچوں اور بڑوں کی مدد کے لیے 2011ء میں اسرائیل میں قائم کی گئی تھی، جس میں ہر سال ہزاروں یہودی علاج معالجہ اور روحانی و مذہبی مشاورت کے لیے آتے ہیں۔

ربیائی زندگی
حائیم کن یوسکی، یہودی قوانین اور ہلاخاہ کے تمام معاملات کے سب سے بڑے مستند مرجع کی حیثیت رکھتے تھے، انھوں نے یہودی قوانین پر کئی کتابیں لکھی ہیں۔

ربی اہارون یہودا لئیب شطینمن کی وفات کے بعد سے حائیم کن یوسکی بڑے پیمانے پر حریدی یہودیت کے سربراہوں میں سب سے اہم مرجع سمجھے جاتے تھے۔ کہا جاتا ہے کہ حائیم کن یوسکی روزانہ 17 گھنٹے تورات کا مطالعہ کرتے تھے۔ یروشلم میں قائم ایک تحقیقاتی ادارے حریدی انسٹی ٹیوٹ کے سربراہ ایلی پیلے نے جنوری 2021ء میں نیویارک ٹائمز کو بتایا کہ: 

انھیں اسرائیل کے حریدی یہودیت کے ساتھ ساتھ حسیدی یہودیت کا بھی متفقہ ممتاز رہنما اور پیشوا سمجھا جاتا تھا۔

ہلاخاہی احکام 
2012ء میں حائیم کن یوسکی نے یہ حکم صادر کیا کہ ہلاخاہ کے انفرادی اجازت کے بغیر اسمارٹ فون رکھنا اور اس کا استعمال کرنا ممنوع ہے، نیز اس کے تاجروں کو فروخت کرنے کے بجائے جلا دینا چاہیے۔ 2015ء میں انھوں نے یونائیٹڈ ہٹزالہ کے معالجین کو ہدایت دی کہ وہ دہشت گردانہ حملوں میں دہشت گردوں کا مظلوم متاثرین سے پہلے علاج نہ کریں، خواہ دہشت گرد شدید زخمی ہوں، وہ انھیں مرنے دے سکتے ہیں۔

2011ء میں عرب بہار کو مسیحا کی آمد قریب ہے کے طور پر بیان کیا تھا۔ 2014ء میں یروشلم حملہ کے وقت بار بار مسیحا کی آمد کا حوالہ دیا اور یہودیوں پر زور دیا کہ وہ جلا وطنی کریں، جس کے نتیجے میں فرانسیسی یہودیوں کی ایک بڑی تعداد ترک وطن کر کے یروشلم میں آباد ہوئی۔ اسی طرح 2020ء میں اسرائیل میں انتخابات سے قبل ایک ربی کی طرف سے یہ اطلاع عام ہوئی کہ حائیم کن یوسکی نے کہا ہے کہ: "ممکنہ طور پر مسیحا کی آمد قریب ہے"۔

حوالہ جات